Die regsgevolge van Covid-19 op kontrakte - Corona Krisissentrum
Tuis / COVID-19 / Die regsgevolge van Covid-19 op kontrakte
Die regsgevolge van Covid-19 op kontrakte
Die huidige koronakrisis kan kontrakte op verskeie maniere beïnvloed.
Daar is hoofsaaklik twee gemeenregtelike beginsels wat geraadpleeg kan word ten einde kontraktuele verpligtinge (prestasie) vry te spring in gevalle waar die nakoming hiervan belemmer word wees die koronavirus – die leerstuk force majeure en die leerstuk genaamd "frustrasie".
Force majeure is 'n algemene klousule in kontrakte waar beide partye wesenlik van 'n aanspreeklikheid of verpligting bevry word indien 'n buitengewone gebeurtenis of omstandigheid buite die beheer van een van die partye plaasvind. Hierdie beginsel word egter nie outomaties in kontrakte ingelees nie en moet as klousule in 'n kontrak vervat word waarin partye spesifiek ooreenkom wat bedoel word met die omvang van die force majeure.
Indien jy op hierdie leerstuk wil steun as remedie moet jy kan bewys dat:
Een van die gevalle waarna verwys in die betrokke klousule plaasgevind het;
Hierdie gebeurtenis jou verhoed, belemmer of vertraag het om jou kontraktuele verpligting na te kom;
Die gebeure buite jou beheer was;
Daar geen stappe gedoen kon word om die voorval te vermy of die gevolge daarvan te versag nie.
Ten einde 'n force majeure-klousule te benut moet dit dus fisies of wetlik onmoontlik vir jou wees om jou kontraktuele verpligtinge na te kom – dit kan nie bloot moeiliker wees nie.
Jy moet eerstens bepaal of die kontrak 'n force majeure-klousule bevat en of die inhoud daarvan spesifiek voorsiening maak vir 'n pandemie of plaag. Indien wel, moet jy bepaal of die koronavirus die nakoming van kontraktuele verpligtinge onmoontlik maak of daadwerklik verander.
Indien 'n force majeure nie van toepassing is nie, kan die leerstuk van "frustrasie" aangewend word. Dit is in hierdie geval moontlik vir 'n kontrak om outomaties beëindig te word, mits:
die gebeurtenis onverwags en buite jou beheer plaasgevind het; of
die gebeurtenis tot gevolg gehad het dat die kontraktuele verpligtinge wesenlik verander het tot so 'n mate dat dit strydig is met die partye se aanvanklike wilsooreenstemming by kontraksluiting.
In die aanwending van hierdie remedie moet daar oorweeg word of:
die metode van prestasie onmoontlik is – die reisverbod verhoed byvoorbeeld die invoer en uitvoer van materiaal;
een van die partye tydelik onbeskikbaar is weens self-isolasie as gevolg van die koronavirus; of
die kontrak nou onwettig is – soos lugrederye wat nie kan presteer nie as gevolg van die reisverbod.